CELEX: 62009CN0453
Language: el
Date: 2009-11-19 00:00:00
Title: Υπόθεση C-453/09: Προσφυγή της 19ης Νοεμβρίου 2009 — Ευρωπαϊκή Επιτροπή κατά Ομοσπονδιακής Δημοκρατίας της Γερμανίας

30.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/32
            
         Προσφυγή της 19ης Νοεμβρίου 2009 — Ευρωπαϊκή Επιτροπή κατά Ομοσπονδιακής Δημοκρατίας της Γερμανίας
   (Υπόθεση C-453/09)
   2010/C 24/59
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: Δ. Τριανταφύλλου και B.-R. Killmann)
   
      Καθής: Ομοσπονδιακή Δημοκρατία της Γερμανίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Ομοσπονδιακή Δημοκρατία της Γερμανίας, εφαρμόζοντας μειωμένο συντελεστή φόρου κύκλου εργασιών για την παράδοση, την εισαγωγή και την ενδοκοινοτική απόκτηση ορισμένων ζώντων ζώων, και ιδίως αλόγων, τα οποία δεν προορίζονται για την παρασκευή τροφίμων για κατανάλωση από ανθρώπους ή από ζώα, παρέβη τις υποχρεώσεις που υπέχει από τα άρθρα 96 και 98, σε συνδυασμό με το παράρτημα III της οδηγίας περί του συστήματος φόρου προστιθέμενης αξίας,
            
         
               —
            
            
               να καταδικάσει την Ομοσπονδιακή Δημοκρατία της Γερμανίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Η παρούσα προσφυγή βάλλει κατά του μειωμένου συντελεστή φόρου κύκλου εργασιών που εφαρμόζει η Ομοσπονδιακή Δημοκρατία της Γερμανίας για την παράδοση, την εισαγωγή και την ενδοκοινοτική απόκτηση ζώντων ζώων, ιδίως αλόγων, ακόμα και όταν αυτά δεν προορίζονται συνήθως για την παρασκευή τροφίμων για κατανάλωση από ανθρώπους ή από ζώα. Κατά την Επιτροπή, αυτό δεν συμβιβάζεται με τις επιταγές της οδηγίας 2006/112/ΕΚ (στο εξής: οδηγία περί ΦΠΑ), ιδίως όσον αφορά τις φυλές αλόγων που συνήθως χρησιμοποιούνται για εκπαίδευση, ιππασία, ιπποδρομίες ή σε τσίρκα.
   Η οδηγία περί ΦΠΑ επιτρέπει στα κράτη μέλη να εφαρμόζουν, πέραν του κανονικού συντελεστή ΦΠΑ, μειωμένους συντελεστές υπό ορισμένες προϋποθέσεις. Παραδείγματος χάρη, ένα κράτος μέλος έχει τη δυνατότητα, δυνάμει του άρθρου 98, παράγραφος 2, της οδηγίας περί ΦΠΑ, να εφαρμόζει μειωμένο συντελεστή φόρου κύκλου εργασιών «στις παραδόσεις […] των κατηγοριών που περιλαμβάνονται στο Παράρτημα ΙΙΙ». Δεδομένου ότι ο μειωμένος συντελεστής φόρου κύκλου εργασιών πρέπει να θεωρείται ως εξαίρεση από τον κανονικό συντελεστή ΦΠΑ, η διάταξη σχετικά με τη χρήση του χρήζει στενής ερμηνείας.
   Η Επιτροπή κρίνει ότι δεν εμπίπτουν στο σημείο 1 του παραρτήματος ΙΙΙ τα ζώντα ζώα — ιδίως τα άλογα — που συνήθως δεν προορίζονται να χρησιμοποιηθούν ως τρόφιμα. Ως εκ τούτου, δεν μπορεί να εφαρμοσθεί στα ζώα αυτά ο μειωμένος συντελεστής φόρου κύκλου εργασιών του άρθρου 98, παράγραφος 2, της οδηγίας περί ΦΠΑ. Τούτο προκύπτει τόσο από την όλη οικονομία της ρύθμισης, όσο και από τη διατύπωση του σημείου 1 του παραρτήματος ΙΙΙ της οδηγίας στις διάφορες γλώσσες. Η τελολογική ερμηνεία οδηγεί εξάλλου στο ίδιο συμπέρασμα: το σημείο αυτό αποβλέπει στην προνομιακή μεταχείριση όλων των προϊόντων τα οποία χρησιμοποιούνται στην παραγωγή τροφίμων που προορίζονται για κατανάλωση από ανθρώπους ή από ζώα.
   Το γεγονός ότι η Συνδυασμένη Ονοματολογία δεν κάνει διάκριση μεταξύ των φυλών αλόγων στερείται σημασίας στην προκειμένη περίπτωση, δεδομένου ότι η δασμολογική κατάταξη βασίζεται σε άλλα κριτήρια από ό,τι η νομοθεσία περί ΦΠΑ. Το γεγονός ότι το άρθρο 98, παράγραφος 3, της οδηγίας περί ΦΠΑ επιτρέπει στα κράτη μέλη να χρησιμοποιούν τη Συνδυασμένη Ονοματολογία δεν σημαίνει ότι τα κράτη μέλη μπορούν να επικαλούνται τυχόν ασάφειες της Συνδυασμένης Ονοματολογίας προκειμένου να δικαιολογούν την εσφαλμένη εφαρμογή της κοινοτικής νομοθεσίας περί ΦΠΑ.
   Ο κύκλος εργασιών που αφορά φυλές αλόγων που συνήθως χρησιμοποιούνται για εκπαίδευση, ιππασία, ιπποδρομίες ή σε τσίρκα δεν μπορεί εξάλλου, κατά την Επιτροπή πάντα, να τυγχάνει μειωμένου φορολογικού συντελεστή, δυνάμει του σημείου 11 του παραρτήματος ΙΙΙ της οδηγίας περί ΦΠΑ, ως παραδόσεις αγαθών που προορίζονται κανονικά να χρησιμοποιηθούν στην αγροτική παραγωγή. Το γεγονός ότι τα άλογα καθαυτά συνιστούν αγροτικά ζώα δεν σημαίνει ότι οι εν λόγω φυλές αλόγων χρησιμοποιούνται κατά κανόνα στην αγροτική παραγωγή. Στην πραγματικότητα, αυτές οι φυλές αλόγων χρησιμοποιούνται κατά κανόνα στον αθλητισμό και στην εκπαίδευση, καθώς και ως μέσα αναψυχής και ψυχαγωγίας, ήτοι οπωσδήποτε όχι στην αγροτική παραγωγή.